AfriForum sal vervolging van Grace Mugabe monitorGrace Mugabe. Foto: (Xinhua/Stringer) (zxj) Die burgerregte-organisasie AfriForum het Dinsdag gesê die Nasionale Vervolgingsgesag (NVG) het hom ingelig dat aansoek gedoen gaan word om Grace Mugabe, voormalige presidentsvrou van Zimbabwe, vir vervolging aan Suid-Afrika uit te lewer. Die NVG het egter gesê dit is ŉ vertroulike saak en dat die instelling hom nie op die stadium daaroor gaan uitlaat nie. AfriForum se eenheid vir private vervolging verteenwoordig Gabriella Engels, die Johannesburgse model wat beweer dat Mugabe haar in 2017 met ŉ elektriese verlengingskoord in ’n luukse Johannesburgse hotel aangeval het. “Ons hoop dat die vervolging van Grace Mugabe binnekort sal volg en ons sal die saak monitor,” het AfriForum in ’n verklaring gesê. “AfriForum raak betrokke by sake [van dié aard] om te verseker dat mense met politieke mag nie wegkom met misdade nie. Grace Mugabe moet boet vir haar dade en dit is die eerste stap om te verseker dat Engels binnekort geregtigheid sal kry,” lui die verklaring. Die NVG se besluit volg nadat die Suid-Gautengse hooggeregshof verlede jaar bevind het dat die besluit om diplomatieke immuniteit aan Grace Mugabe te verleen, ter syde gestel moet word.